
Universitatea din București, prima la nivel național în topul QS World University Rankings by Subject, la 6 subdomenii de studii
UB, singura universitate din România prezentă în subdomeniile „Lingvistică” și „Fizică și astronomie” din clasamentul QS

Conform clasamentului QS World University Rankings by Subject, realizat pe domenii fundamentale, pe baza rezultatelor din subdomeniile aferente acestora, Universitatea din București figurează în trei dintre cele cinci domenii analizate: Arte și Științe Umaniste, Științele Naturii și Inginerie și Tehnologie. 
Poziționată permanent în prima treime a clasamentului, Universitatea din București confirmă, an de an, progresul continuu în domeniile cheie, având în vedere trendul ascendent din ultimii ani al numărului instituțiilor incluse în clasament. La ediția din 2022, rankingul evidențiază performanțele a 1.543 de universități.
Artele și Științele Umaniste poziționează Universitatea din București pe primul loc la nivel național și în intervalul 451-500 la nivel mondial, cu un scor general de 59 de puncte.
În cadrul acestui domeniu fundamental, topul realizat de Quacuarelly Symonds (QS) plasează Universitatea din București pe primul loc la nivel național în subdomeniile Lingvistică (în intervalul 201-250 la nivel mondial) și Limbi moderne (în intervalul 251-300 la nivel mondial). La nivel național, UB este singura universitate prezentă în subdomeniul Lingvistică.
De asemenea, Universitatea din București se situează pe prima poziție la nivel național (în intervalul 451-500 la nivel mondial) și în ceea ce privește domeniul fundamental al Științelor Naturii.
Rezultatul obținut se datorează atât subdomeniilor Chimie și Fizică și astronomie, care plasează Universitatea din București pe primul loc la nivel național, cât și subdomeniului Matematică, aflat pe a doua poziție la nivel național. În ceea ce privește subdomeniul Fizică și astronomie, Universitatea din București este, la fel ca în cazul subdomeniului Lingvistică, singura universitate românească prezentă în topul realizat de Quacuarelly Symonds (QS). La nivel mondial, Fizica și astronomia poziționează Universitatea din București în intervalul 551-600.
Nu în ultimul rând, Universitatea din București este prezentă în ierarhia mondială și în subdomeniul Informatică și sisteme informaționale din cadrul domeniului Inginerie și Tehnologie, performanță remarcabilă având în vedere că acest domeniu este reprezentat doar de un singur program al UB.

